टाइम 8, तामुलपुर, आगष्ट 24: आदार रैखा बिथांखि मुवा-बेसादफोरखौ राननायनि मुङाव बागसा जिलानि तामुलपुर महकुमानि सिङाव थानाय खन्दिकर थांखिबां समबाय समितिनि बेन्दोंनि दंपारा (औखारी) गामिनि रायजो-राजाफोरखौ बाङाइ बेसेननि गलादारा थगायनायनि गोख्रों अजद दैखांदों। दंपारा (औखारी) गामिनि 283 सो थानाय नखरनो जायगानिनो थांखिबां समबाय समितिनि एजेन्ट बिजय चन्द्र बसुमतारीनि हेंथायै बेसेबा बोसोरनिफ्रायनो आदार रैखा बिथांखिनि जोहै होनाय मायरं होनांगौनि बदल खम मायरं हरनाय, सोरखारि बादियै बेसेन लाया जासे होनाय मायरंनि मुङाव साफ्रोमबो मोननांगौ सुबुंनिफ्राय 10/20 राङै रां लानाय, एएअवाइ कार्डआव होखानाय 35 किल’ग्राम मायरंनि बदल 10/15 किल’ग्राम मायरं हरनाय, केरासिन थाव लाङाब्ला मायरं हरै, सिनि आरो आटा लाङाबालानो रेसन कार्डआव बेफोर मुवा-बेसादफोरखौ मोनबाय होननानै रेसन कार्डआव लिरनानै दोननाय बायदि गोबां गोख्रों अजद सिखांदों। रायजो-राजाफोरनि अजद बादिब्ला थांनाय बोसोर ब्रैयाव साफ्रोमबो  मोननांगौ सुबुंफोरनो बाङाइ बेसेननि गलादार बिजय चन्द्र बसुमतारीआ होखानाय बिबां जखानि  मायरंफोरखौ होयाबालानो खम बिबांनि मायरं हरनानै जाख्ल’नो सानदों। आरो थाला बन्द समावबो बिजया गोरिबफोरा मोननांगौ मायरंखौबो दाननानै लाखियो होननानै अजद सिखांदों।